Virallinen lehti nro C 182 , 28/06/1999 s. 0013



KIRJALLINEN KYSYMYS E-2590/98 esittäjä(t): Herbert Bösch (PSE) komissiolle (1. syyskuuta 1998) Aihe: Luokkaretket Euroopan unionissa Tällä hetkellä sellaisten koululuokkien, joilla on oppilaita, joilla ei ole EU-jäsenvaltion kansalaisuutta, luokkaretkiin Euroopan unionissa liittyy suhteettoman suuria byrokraattisia ja taloudellisia rasituksia. Kun dornbirniläinen yläasteen luokka halusi tehdä retken toiseen EU-jäsenvaltioon, oli ensin laadittava oppilasluettelo ja tarkistettava passit ja viisumit. Muista kuin EU-maista olevien oppilaiden oli hankittava tuore valokuva, jos heillä ei ollut omaa passia, jossa oli voimassa oleva viisumi. Täydellisesti täytetyt ja valokuvilla varustetut EU-luokkaretkilomakkeet oli vielä kertaalleen tarkistettava piirikunnan poliisiasemalla tietokoneella ja vahvistettava maksun suorittamisella. 1. Onko komissio jo tietoinen valituksista, jotka koskevat luokkaretkiin kohdistuvia suhteettoman suuria byrokraattisia rasituksia EU:ssa? Mitä tälle asialle on jo tehty? 2. Mitä ehdotuksia on tehty ja mitä aloitteita komissio on toteuttanut tai aikoo vielä toteuttaa? 3. Eikö koulun johdon vahvistus riittäisi vapaaseen rajanylitykseen yhdentyneessä Euroopassa? 4. Milloin EU:n koulut voivat odottaa tämän byrokraattisen rasituksen keventyvän? Komission jäsenen Anita Gradininkomission puolesta antama vastaus (24. marraskuuta 1998) Neuvosto hyväksyi 30. marraskuuta 1994 Euroopan unionista tehdyn sopimuksen K.3 artiklan 2 kohdan perusteella tekemällään päätöksellä yhteisen toiminnan, jonka tarkoituksena on helpottaa jäsenvaltioissa koulua käyvien yhteisön ulkopuolisten maiden kansalaisten matkustamista(1). Järjestelmän tavoitteena on poistaa vaatimus, jonka mukaisesti jossain jäsenvaltiossa laillisesti asuvien koululaisten, joilla ei ole EU:n kansalaisuutta, on hankittava viisumi voidakseen osallistua koulunsa järjestämälle luokkaretkelle, joka suuntautuu toiseen tai toisiin jäsenvaltioihin. Näitä muodollisuuksia ei voida kuitenkaan lieventää yleisesti tai kaikissa tapauksissa, ja asiaan liittyy varaus, jonka mukaisesti luokkaretkille osallistuvia koululaisia voidaan valvoa yhteisen toiminnan liitteessä esitetyn lomakkeen avulla, johon arvoisa parlamentin jäsen viittaa. Suhteettoman suuriksi arvioidut hallintokulut johtuvat yhteisen toiminnan täytäntöönpanoa varten vahvistetuista kansallisista säädöksistä, sillä yhteisessä toiminnassa ei ole rahoitusta koskevia määräyksiä. Komissio haluaa korostaa, että yhteisellä toiminnalla käyttöön otettu järjestelmä helpottaa heikkouksistaan huolimatta luokkaretkien järjestämistä aiempaan tilanteeseen verrattuna. Aikaisemmin jokaisella koululaisella, joka oli jonkin EU:n ulkopuolisen maan kansalainen, oli oltava erillinen, tarvittaessa viisumilla varustettu matkustuslupa, jota oli haettava luokkaretken kohteena olevan jäsenvaltion konsulaatista. Viisumihakemusten käsittelyaikojen vuoksi viisumeja ei useinkaan ehditty myöntää riittävän ajoissa, jolloin kyseiset koululaiset eivät voineet osallistua luokkaretkelle. Koska asia kuuluu Euroopan unionista tehdyn sopimuksen VI osaston yhteistyömääräysten soveltamisalaan, siihen ei voida soveltaa yhteisön oikeuden täytäntöönpanon valvontaa koskevia tavanomaisia menettelyjä. Tästä syystä komissiolle ei ole suoraan osoitettu yhtään valitusta tämän yhteisen toiminnan täytäntöönpanosta. (1) EYVL L 327, 19.12.1994.